Diari Oficial de la Generalitat Valenciana


Sumari del DOGV 6016, del 19-05-2009 (2009/5447)

ORDE de 23 d'abril de 2009, de la Conselleria d'Educació, per la qual es convoquen ajudes econòmiques durant el curs acadèmic 2009-2010, així com els Premis 2009 de la Comunitat Valenciana, per al foment i recuperació de tradicions de la Comunitat Valenciana en l'àmbit educatiu.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6016

Data del DOGV
:   19-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5447


Data del document
:   23-04-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament obligatori
    * costums i tradicions
    * societat sense fins de lucre
    * premi cultural
    * ensenyament públic
    * suport econòmic
    * centre d'ensenyament

ORDE de 23 d'abril de 2009, de la Conselleria d'Educació, per la qual es convoquen ajudes econòmiques durant el curs acadèmic 2009-2010, així com els Premis 2009 de la Comunitat Valenciana, per al foment i recuperació de tradicions de la Comunitat Valenciana en l'àmbit educatiu. [2009/5447]
La Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, establix que un dels seus objectius és l'impuls i desenrotllament de la cultura pròpia i singular del nostre poble, dels seus costums i tradicions.
La Llei Orgànica 2/2006, de 3 de maig, d'Educació, establix en l'article 17 que l'Educació Primària contribuirà a desenrotllar en els xiquets i xiquetes les capacitats que els permeten, entre altres aspectes, conéixer i valorar el seu entorn natural, social i cultural, així com les possibilitats d'acció i atenció d'este.
La mateixa llei establix en l'article 23 que l'Educació Secundària Obligatòria contribuirà a desenrotllar en l'alumnat les capacitats que els permeten conéixer, valorar i respectar els aspectes bàsics de la cultura i la història pròpies, així com el patrimoni artístic i cultural.
Tant en el Decret 111/2007, de 20 de juliol, del Consell, pel qual s'establix el currículum de l'Educació Primària en la Comunitat Valenciana, com en el Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria en la Comunitat Valenciana, concedixen un especial interés a diferents aspectes relacionats amb la cultura popular i les tradicions de la Comunitat Valenciana, entre altres: la literatura tradicional oral, com ara les faules, les llegendes, les cançons, les oques o les retafiles; la música, els instruments musicals, les cançons, els balls i les danses populars tradicionals; els jocs i les activitats esportives tradicionals i populars; les unitats de mesura pròpies i tradicionals, etc.
L'orde de premis i ajudes per a la recuperació de tradicions i costums pretén facilitar l'acostament del nostre alumnat a aquelles expressions de la cultura popular que estan en perill de desaparició, i premiar i finançar les millors accions dutes a terme en este sentit. Estes tradicions i costums podrien perdre's definitivament si les generacions més jóvens no les coneixen i les aprecien com una cosa pròpia d'incalculable valor. El sistema educatiu, a través de l'interés dels seus docents, és moltes vegades l'última possibilitat que tenen les nostres jóvens generacions de conéixer estes expressions culturals l'origen de les quals es perd en la història. D'altra banda, potser no és possible trobar millor escenari que no siga el sistema educatiu per a dur a terme la tasca de recuperació i difusió, amb importants perspectives de futur, d'este patrimoni popular.
Per tot això, i conforme disposa l'article 28 de la Llei 5/1983, de 30 de desembre, del Consell i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional, de data 22 d'abril de 2009 i de conformitat amb l'esmentada proposta,
ORDENE
Primer. Objecte
L'objecte d'esta orde és convocar un concurs públic d'ajudes econòmiques per a la realització de projectes de foment i recuperació de tradicions de la Comunitat Valenciana, i aprovar les bases per les quals es regirà la convocatòria, que figuren com a annex I, així com el model de sol·licitud de l'annex III.
Igualment, convocar els Premis 2009 de la Comunitat Valenciana al foment i recuperació de tradicions en la Comunitat Valenciana, i aprovar les bases per les quals es regirà la convocatòria, que figuren com a annex II, i el model de sol·licitud que figura en l'annex IV.
També s'aproven els models que figuren com annexos V, VI, VII i VIII.
Segon. Fase de realització dels projectes
Els projectes seleccionats es realitzaran durant el curs escolar 2009-2010, i comprendran un període de deu mesos, des de setembre de 2009 fins a juny del 2010.
Tercer. Supervisió dels projectes
La Inspecció d'Educació supervisarà els projectes que es desenrotllen en els centres educatius amb subjecció a la present orde.
Quart. Finançament
Les quantitats concedides als projectes seleccionats tindran la finalitat d'ajudar als centres docents sostinguts amb fons públics i/o les associacions sense ànim de lucre a sufragar parcialment els gastos que en genere la realització.
Els premis concedits tindran com a finalitat reconéixer l'esforç realitzat pels docents en la recuperació i foment de les tradicions valencianes.
El finançament d'estes quantitats destinades a centres docents públics, s'abonaran a càrrec del capítol II, del programa 421.50 del pressupost de la Generalitat de l'any 2009, per un import global màxim de 55.000 euros.
El finançament d'estes quantitats destinades a centres docents privats concertats i associacions sense ànim de lucre, així com els premis, s'abonaran a càrrec del capítol IV, de la línia de subvenció T7423000 del programa 421.50 del pressupost de la Generalitat de l'any 2009, per un import global màxim de 55.000 euros.
DISPOSICIONS FINALS
Primera
Es delega en la Direcció General d'Avaluació, Innovació i Qualitat Educativa i de la Formació Professional la facultat de resoldre sobre la convocatòria i concedir les ajudes als projectes seleccionats i els premis, i se l'autoritza per a adoptar les mesures oportunes per a l'acompliment i aplicació d'esta orde, i també per a resoldre i notificar totes les incidències que es plantegen en la seua interpretació i execució.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria, com que els destinataris de les ajudes són els centres docents i es destina a actuacions que no suposen un avantatge per a activitats econòmiques, no requerix la notificació a la Comissió Europea, ja que no seria necessària l'aplicació del Reglament CE 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de mínimis. Les ajudes no falsegen la competència, ja que no pot considerar-se que existisquen intercanvis comunitaris d'eixes activitats.
Tercera
La present orde produirà efectes a partir de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la ser publicada.
València, 23 d'abril de 2009
El conseller d'Educació,
ALEJANDRO FONT DE MORA TURÓ
ANNEX I
Bases del concurs d'ajudes econòmiques per a la realització de projectes per al foment i recuperació de tradicions de la Comunitat Valenciana durant el curs acadèmic 2009-2010
Primera. Objectius
Els objectius de la següent convocatòria són els següents:
- Fomentar i recuperar tradicions valencianes en l'àmbit educatiu.
- Implicar a la comunitat educativa i a l'entorn social pròxim en projectes educatius que aborden les tradicions de la Comunitat Valenciana.
- Conéixer les tradicions de la Comunitat Valenciana respecte al seu context històric, social i cultural.
- Estimular accions creatives i innovadores que propicien l'èxit escolar i eviten l'abandó de l'alumnat, en tots els nivells educatius no universitaris.
- Estimular aquells treballs que tracten de forma especial les manifestacions culturals escrites i ajuden a desenrotllar en l'alumnat l'hàbit per la lectura.
Segona. Destinataris
1. Podran participar en la convocatòria els centres docents sostinguts amb fons públics de la Comunitat Valenciana que impartisquen ensenyances no universitàries, així com associacions sense ànim de lucre sempre que col·laboren amb un centre docent sostingut amb fons públics.
2. Requisits:
a) Els centres privats sostinguts amb fons públics i les associacions sense ànim de lucre que participen en la convocatòria, abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE núm. 276 / 18.11.2003).
b) Així mateix, només estos centres i associacions, hauran d'acreditar els dits requisits per mitjà de declaració de no estar sotmesos en prohibició per a ser beneficiaris de subvencions, tal com preveu l'article 13.7 de la dita llei. Per a això, podran utilitzar el model que figura en l'annex V.
Tercera. Condicions de participació.
1. Els centres educatius o associacions que participen en esta convocatòria hauran de presentar projectes que s'hagen de portar a la pràctica en l'àmbit educatiu.
2. Els centres que participen en esta convocatòria hauran de presentar un únic projecte per a ser desenrotllat durant el curs acadèmic 2009-2010.
3. El projecte podrà presentar-se en qualsevol de les dos llengües oficials de la Comunitat Valenciana.
4. El projecte haurà de ser elaborat pel professorat del centre educatiu i/o pels membres d'associacions sense ànim de lucre.
Quarta. Característiques dels projectes.
1. Guió.
El projecte haurà d'incloure els següents punts en este orde:
a) Títol del projecte.
b) Nom del centre o associació.
c) Àmbit.
d) Índex.
e) Justificació (contextualització, antecedents, etc.).
f) Objectius.
g) Metodologia.
h) Competències bàsiques i matèries o assignatures relacionades.
i) Activitats.
j) Participants.
k) Mesures d'atenció a la diversitat.
l) Recursos humans i materials i aliances amb altres institucions.
m) Temporalització.
n) Seguiment i avaluació del projecte.
o) Pressupost detallat.
Tots els projectes que participen en esta convocatòria concretaran el tipus de centre, perfil de l'alumnat, curs, cicle, etapa, grau, modalitat, àrea, matèria, àmbit o mòdul, d'ensenyances no universitàries, a què es referix l'experiència.
2. Format.
El projecte es presentarà en format digital, amb una extensió no superior a les 40 pàgines, i s'hi podran incloure addicionalment annexos, atenent les consideracions següents:
a) El programari utilitzat serà, preferiblement, programari lliure. Si no ho és, haurà d'estar degudament registrat, raó per la qual s'utilitzarà, preferentment, com a editor de text el d'Escola Lliurex.
b) El límit de la grandària dels arxius no excedirà els 20 megues.
c) El document de text ha de tindre el format següent:
- 2 cm de marge superior i inferior, esquerre i dret de pàgina.
- Text en lletra Arial, grandària 12, interlineat 1,5 i separació de paràgrafs anterior i posterior de 6 punts.
- Es numeraran les pàgines en la part inferior dreta.
- Les imatges i taules aniran en el cos del text principal degudament titulades.
- Qualsevol informació no pròpia inclosa en el projecte (gràfics, imatges, textos) haurà d'indicar-ne la font.
- La resta de qüestions relatives al format queda a criteri dels autors. En tot cas, utilitzaran el tipus de lletra recomanat.
3. Àmbits del projecte.
Els projectes que es presenten a esta convocatòria plantejaran el foment i/o la recuperació de tradicions de la Comunitat Valenciana des de la pràctica educativa en qualsevol d'estos àmbits:
- Tradició oral i escrita (contes, dites populars, cançons populars, documents històrics...).
- Festes populars.
- Arts i oficis tradicionals.
- Música i dansa tradicional.
- Altres, degudament justificats.
Quinta. Tramitació de les sol·licituds
1. Sol·licituds.
Els centres i associacions sense ànim de lucre que desitgen participar en la convocatòria dirigiran les sol·licituds al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (av. Campanar, 32; 46888 - València) com a òrgan competent per a l'ordenació i instrucció del procediment de concessió de les ajudes. Per a això s'utilitzarà el model que figura en l'annex III.
Les dites sol·licituds, així com els annexos que s'indiquen en el punt 2 d'esta base, poden omplir-se telemàticament utilitzant els models publicats en esta orde.
2. Documentació.
Per a tots els centres i associacions sol·licitants, la sol·licitud anirà acompanyada dels documents següents:
a) Fotocòpia compulsada del DNI o NIF del director o directora del centre, titular del centre o representant legal de l'associació, segons siga el cas.
b) Document de text amb el contingut del projecte que es desitja realitzar en suport digital, en triple versió.
c) Certificat de la direcció del centre on s'ha de desenrotllar el projecte, en el qual constarà el nom de l'òrgan del centre que ha manifestat el seu acord per a la realització de l'esmentat projecte i l'associació sense ànim de lucre amb què col·labora, si és el cas, segons el model de l'annex VIII.
Els centres privats concertats i associacions sense ànim de lucre presentaran, a més:
a) Declaració responsable de no estar sotmesos en prohibició per a ser beneficiaris de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex V, del titular o de la titular del centre o representant legal de l'associació.
b) Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació, segons el model de l'annex VI, del titular la titular del centre o representant legal de l'associació.
3. Termini i lloc de presentació.
El termini de presentació acaba el 20 de juliol de 2009.
Les sol·licituds es presentaran a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 / 27.11.1992). Quan es presente en una oficina de correus, es farà en sobre obert, a fi de que el funcionari puga posar en la sol·licitud, la data i el segell de correus abans de ser certificada.
Si la sol·licitud no incloguera totes les dades exigides o hi faltara documentació, s'instarà l'interessat perquè en el termini de 10 dies esmene estos defectes, amb l'advertiment que en cas contrari es considerarà que desistix de la seua petició, amb la resolució prèvia dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Procés de selecció
1. El Servici d'Innovació i Qualitat Educativa, com a òrgan instructor, facilitarà els projectes presentats perquè siguen examinats i avaluats per una comissió de selecció.
2. La Comissió de Selecció estarà constituïda per:
a) President:
- El cap d'Àrea d'Avaluació, Innovació i Qualitat Educativa o persona en qui delegue.
b) Vocals:
- Tres inspectors o inspectores d'educació, un per cada una de les direccions territorials d'Educació, designat pel director territorial d'Educació corresponent.
- El cap de Servici d'Ensenyaments en Valencià, o persona en qui delegue.
- El cap de Servici d'Informàtica per als centres educatius o persona en qui delegue.
- Dos directors o directores o assessors o assessores dels centres de Formació, Innovació i Recursos Educatius (CEFIRE), designats pel director general de Personal.
- Un funcionari o funcionària de la Direcció General d'Avaluació, Innovació i Qualitat Educativa i de la Formació Professional, que actuarà com a secretari/a de la Comissió.
A les reunions de la Comissió podrà assistir una persona en representació de cada un dels sindicats que formen part de la Mesa Sindical Sectorial d'Educació i una persona en representació de cada una de les associacions d'alumnat que formen part de la Mesa d'Alumnes, que hi tindrà veu però no vot.
3. La Comissió que actuarà conforme disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.
Sèptima. Criteris de selecció
1. Per a la selecció dels projectes presentats, a l'efecte de realitzar la corresponent proposta d'ajudes econòmiques, es tindran en compte els criteris següents.
a) Adequació, coherència i cohesió del treball respecte a les característiques requerides en la present convocatòria, fins a 1 punt.
b) Originalitat i innovació de la proposta, fins a 1 punt.
c) Possibilitat de ser difós, aplicable i generalitzable a altres docents o centres educatius, fins a 1 punt.
d) Accessibilitat del projecte plantejat per a tot tipus d'alumnat evitant qualsevol tipus de discriminació, fins a 1 punt.
e) Implicació efectiva de la comunitat educativa en el projecte, fins a 2 punts.
f) Interés i rellevància del projecte respecte a la tradició que observe, especialment si es tracta de la seua recuperació, fins a 4 punts.
2. Perquè un projecte puga ser seleccionat, a l'efecte de rebre ajuda econòmica, haurà d'obtindre un mínim de 5 punts, referent als criteris de selecció establits en esta convocatòria.
Octava. Resolució de la convocatòria.
1. La Comissió de Selecció, una vegada realitzat el procés de selecció en vista de la documentació presentada i de la consideració dels criteris d'avaluació, ordenarà la llista dels projectes seleccionats, en funció de la puntuació obtinguda, i anirà assignant per eixe orde les ajudes econòmiques corresponents.
2. La Comissió publicarà en el tauler d'anuncis de la Conselleria d'Educació i de les direccions territorials d'Educació la relació provisional de centres docents amb projectes seleccionats, amb indicació de les quantitats proposades i la relació de centres docents amb projectes no seleccionats.
3. La quantitat concedida a un projecte seleccionat no podrà superar els 3000?.
4. S'establix un termini de 10 dies hàbils, comptats a partir de l'endemà de la publicació de la relació provisional mencionada en el punt anterior, perquè el director o directora del centre, titular del centre o representant legal de l'associació, en el cas de no haver sigut un projecte seleccionat, puga presentar-hi les al·legacions que considere oportunes.
5. Transcorregut el termini establit en el punt anterior, estudiades i, si és el cas, ateses les al·legacions presentades, la Comissió de Selecció informarà de la llista de projectes i les seues corresponents quanties assignades l'òrgan instructor del procediment, que elevarà la proposta definitiva a la directora general d'Avaluació, Innovació i Qualitat Educativa i de la Formació Professional, qui resoldrà sobre la convocatòria per delegació del conseller.
6. La relació dels projectes seleccionats, amb l'especificació dels noms dels centres docents i/o associacions sense ànim de lucre, i les dotacions econòmiques corresponents, es publicarà en el Diari Oficial de la Comunitat Valenciana.
7. La proposta de resolució definitiva no crea cap dret a favor del beneficiari proposat enfront de l'administració, mentres no se li haja notificat la resolució de concessió.
8. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Novena. Obligacions dels beneficiaris
1. En el cas dels centres privats concertats i associacions sense ànim de lucre, la percepció dels projectes estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.
2. Per això, hauran d'acreditar, amb anterioritat a dictar-se la proposta de resolució de la concessió, que es troben al corrent en el compliment de les seues obligacions tributàries i enfront de la Seguretat Social.
3. Hi seran aplicables els articles 36, 37, 40.1, 52 i següents, de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament de les ajudes concedides, així com les infraccions corresponents.
Deu. Justificació i percepció de les ajudes.
1. Justificació econòmica de les ajudes.
Donat el caràcter de sobredotació per gastos extraordinaris de funcionament, en els documents de control de l'activitat econòmica del centre docent públic hauran d'especificar-se els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'ajuda concedida a la justificació anual que han d'efectuar, d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV núm. 2526 / 09.06.1995).
Els centres privats concertats i associacions sense ànim de lucre percebran l'ajuda atorgada després de la justificació del compliment de la finalitat per a la qual es va concedir. Per a això, remetran a la Direcció General d'Avaluació, Innovació i Qualitat Educativa i de la Formació Professional, la documentació següent:
a) Compte justificatiu, en el qual s'haurà d'incloure sota responsabilitat del declarant:
- Desglossament de cada un dels gastos en què s'haja incorregut i el seu import.
- Els justificants de gasto o qualsevol altre document amb validesa jurídica que permeten acreditar el compliment de l'objecte de la subvenció. Els gastos s'acreditaran per mitjà de factures originals (o fotocòpies compulsades) que hagen sigut pagades amb anterioritat a la finalització del període de justificació (20 de novembre de 2009). La quantitat justificada serà com a mínim igual a l'ajuda concedida. Per a evitar errors que impedisquen el pagament complet de les dites ajudes es presentarà, junt amb les factures, una relació d'estes, on es consignarà la suma total de les quantitats ressenyades.
b) Quan el projecte haja sigut finançat amb les ajudes i, a més, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons al projecte subvencionat.
Els documents justificatius a què fa referència esta base, es podran presentar a través de qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els centres privats concertats i les associacions sense ànim de lucre beneficiàries que no presenten la documentació assenyalada, fins al dia 20 de novembre de l'any 2009, perdran el dret a percebre l'ajuda concedida.
Esta quantitat anirà destinada a sufragar els següents gastos generats per la realització del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats.
2. Justificació de desenrotllament del projecte
Tots els beneficiaris de les ajudes, fins al 20 de novembre de 2009, es comprometen a remetre al Servici d'Innovació i Qualitat Educativa un informe de l'estat de desenrotllament del projecte seleccionat, amb una extensió màxima de 10 pàgines, amb els punts següents: objectius aconseguits, activitats realitzades en referència a estos objectius, recursos humans i materials utilitzats, temporalització i valoració de tots els aspectes del projecte, així com les accions de millora proposades a partir de la dita valoració.
3. Percepció de les ajudes
Les ajudes es percebran per mitjà del compliment de les obligacions que s'especifiquen en esta base i la seua aprovació per la Direcció General d'Avaluació, Innovació i Qualitat Educativa i de la Formació Professional.
Per als centres públics, el lliurament de l'ajuda es realitzarà, per transferència bancària al centre docent per mitjà d'ordes de pagament en ferm, a proposta de la Conselleria d'Educació a càrrec del pressupost anual de l'exercici 2009.
Tota alteració de les condicions que s'han tingut en compte per a la concessió de les ajudes podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions.
ANNEX II
Bases per a la concessió dels Premis 2009 de la Comunitat Valenciana al foment i recuperació de tradicions en la Comunitat Valenciana.
Primera. Objectius
Els objectius de la següent convocatòria són els següents:
- Fomentar i recuperar tradicions valencianes en l'àmbit educatiu.
- Implicar a la comunitat educativa i a l'entorn social pròxim en projectes educatius que aborden les tradicions de la Comunitat Valenciana.
- Conéixer les tradicions de la Comunitat Valenciana respecte al seu context històric, social i cultural.
- Estimular accions creatives que propicien l'èxit escolar i eviten l'abandó de l'alumnat en tots els nivells educatius no universitaris.
- Estimular aquells treballs que tracten de forma especial les manifestacions culturals escrites i ajuden a desenrotllar en l'alumnat l'hàbit per la lectura.
Segona. Destinataris
1. Podran participar en la convocatòria en equip o individualment:
a) El personal docent que impartix ensenyances no universitàries o que exercix funcions de suport escolar en centres docents sostinguts amb fons públics de la Comunitat Valenciana.
2. Els destinataris hauran de complir els requisits següents:
a) Les persones que participen en la convocatòria, abans de la finalització del termini de presentació de les sol·licituds, hauran de complir els requisits que establixen en l'article 11 i 13.2, de la Llei 38/2003, de 17 de novembre, General de Subvencions (BOE núm. 276 / 18.11.2003).
b) Així mateix, hauran d'acreditar els dits requisits per mitjà de declaració de no estar sotmesos en prohibició per a ser beneficiaris de subvencions, tal com preveu l'article 13.7 de la dita llei. Per a això, podran utilitzar el model que figura en l'annex V.
Tercera. Condicions de participació
1. El treball haurà de ser original i inèdit, i podrà presentar-se en qualsevol de les dos llengues oficials de la Comunitat Valenciana.
2. No podran participar aquells treballs que hagen sigut premiats en qualsevol altra convocatòria pública o privada.
3. No podran presentar-se aquells treballs conduents a l'obtenció de qualsevol titulació universitària (grau, màster o doctorat).
Quarta. Característiques dels treballs
1. Guió
Tots els treballs que opten a estos premis concretaran el tipus de centre, perfil de l'alumnat, curs, cicle, etapa, grau, modalitat, àrea, matèria, àmbit o mòdul, d'ensenyances no universitàries, a què es referix l'experiència.
El treball contemplarà una memòria que inclourà, almenys, els aspectes següents:
a) Objectius.
b) Àmbit tradicional.
c) Les competències bàsiques o continguts que s'hagen treballat.
d) Metodologia emprada.
e) Activitats exercides.
f) Recursos humans i materials utilitzats.
g) Resultats obtinguts.
h) Avaluació del procés i els resultats.
i) Fonts documentals (bibliografia, normatives, recursos en Internet...).
La memòria no ha de ser superior a les 15 pàgines d'extensió, i s'hi podran incloure addicionalment annexos o evidències materials (fotografies, pàgines web o arxius multimèdia).
2. Format
La memòria es presentarà en format digital,
a) El programari utilitzat serà, preferiblement, programari lliure. Si no ho és, haurà d'estar degudament registrat, raó per la qual s'utilitzarà, preferentment, el d'Escola Lliurex.
b) El límit de la grandària dels arxius serà de 20 megues.
c) El document de text de la memòria ha de tindre el format següent:
- 2 cm de marge superior i inferior, esquerre i dret de pàgina.
- Text en lletra Arial, grandària 12, interlineat 1,5 i separació de paràgrafs anterior i posterior de 6 punts.
- Es numeraran les pàgines en la part inferior dreta.
- Les imatges i taules aniran en el cos del text principal degudament titulades.
- Qualsevol informació no pròpia inclosa en la memòria (gràfics, imatges, textos) haurà de referir la font.
- La resta de qüestions relatives al format de la memòria queda a criteri dels autors.
3. Àmbit del treball
Els treballs que es presenten a esta convocatòria plantejaran el foment i/o la recuperació de tradicions de la Comunitat Valenciana des de la pràctica educativa en qualsevol d'estos àmbits:
- Tradició oral i escrita (contes, dites populars, cançons populars, documents històrics...).
- Festes populars.
- Arts i oficis tradicionals.
- Música i dansa tradicional.
- Altres, degudament justificats.
Quinta. Tramitació de les sol·licituds
1. Sol·licituds
Les persones que desitgen participar en la convocatòria dirigiran les sol·licituds al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (av. Campanar,32; 46945 - València) com a òrgan competent per a l'ordenació i instrucció del procediment de concessió dels premis. Per a això s'utilitzarà el model que figura en l'annex IV.
Les dites sol·licituds, així com els annexos indicats en el punt 2 d'esta base, poden omplir-se telemàticament utilitzant els models publicats en esta orde.
2. Documentació
La sol·licitud anirà acompanyada dels documents següents:
a) Fotocòpia compulsada del DNI o NIF de tots els participants en el treball.
b) Document de text amb el contingut del treball en suport digital en triple versió.
c) Certificat, nomenament o nòmina de l'any 2009, que acredite que totes les persones participants complixen el que establix la base segona de l'annex II de la present convocatòria.
d) Declaració responsable de no estar sotmés en prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex V, del coordinador o coordinadora de l'equip en el cas de rebre íntegrament l'import del premi, o de tots els membres de l'equip que hagen de rebre un percentatge de l'esmentat premi.
e) Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació, segons el model de l'annex VI, del coordinador o coordinadora de l'equip en el cas de rebre integrament l'import del premi, o de tots els membres de l'equip que hagen de rebre un percentatge del dit premi.
3. Termini i lloc de presentació.
El termini de sol·licitud finalitza el 20 de juliol de 2009.
Les sol·licituds es presentaran a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 / 27.11.1992). Quan es presente en una oficina de correus, es farà en sobre obert, a fi que el funcionari puga posar en la sol·licitud la data i el segell de correus abans de ser certificada.
Si la sol·licitud no inclou totes les dades exigides o hi falta documentació, s'instarà l'interessat perquè en el termini de 10 dies esmene estos defectes, amb l'advertiment que, en cas contrari, es considerarà que desistix de la seua petició, amb la resolució prèvia dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Premis
1. En la present convocatòria s'establixen els premis següents:
- Un premi de 7.000 euros.
- Un premi de 4.000 euros.
- Un premi de 3.000 euros.
2. Podrà declarar-se desert algun dels premis en el cas que cap dels treballs presentats tinga la puntuació mínima exigible de cinc punts, atenent als criteris de valoració. En este cas, la dotació econòmica corresponent a un premi es podrà destinar a nous premis o projectes convocats per esta orde.
Sèptima. Procés de selecció
1. El Servici d'Innovació i Qualitat Educativa, com a òrgan instructor, facilitarà els treballs presentats perquè siguen examinats i avaluats per un jurat de selecció.
2. El jurat de selecció estarà constituït per:
a) President:
- El cap d'Àrea d'Avaluació, Innovació i Qualitat Educativa o persona en qui delegue.
b) Vocals:
- Tres inspectors o inspectores d'educació, un per cada una de les direccions territorials d'Educació, designat pel director territorial d'Educació corresponent.
- El cap de Servici d'Ensenyaments en Valencià o persona en qui delegue.
- El cap de Servici d'Informàtica per als centres educatius o persona en qui delegue.
- Dos directors o directores o assessors o assessores dels centres de Formació, Innovació i Recursos Educatius (CEFIRE), designats pel director general de Personal.
- Un funcionari o funcionària de la Direcció General d'Avaluació, Innovació i Qualitat Educativa i de la Formació Professional, que actuarà com a secretari/a del Jurat.
A les reunions del Jurat de Selecció podrà assistir una persona en representació de cada un dels sindicats que formen part de la Mesa Sindical Sectorial d'Educació i una persona en representació de cada una de les associacions d'alumnat que formen part de la Mesa d'Alumnes, que tindrà veu però no vot.
3. El jurat de selecció, que actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases, podrà entrevistar els sol·licitants, i comptar amb la participació d'especialistes per a col·laborar en la valoració dels treballs presentats.
Octava. Criteris de valoració
El jurat de selecció valorarà els treballs tenint en compte els criteris següents:
a) Adequació, coherència i cohesió del treball respecte a les característiques requerides en la present convocatòria, fins a 1 punt.
b) Originalitat i innovació de la proposta, fins a 1 punt.
c) Possibilitat de ser difós, aplicable i generalitzable a altres docents o centres educatius, fins a 1 punt.
d) Accessibilitat del projecte plantejat per a tot tipus d'alumnat i a fi d'evitar qualsevol tipus de discriminació, fins a 1 punt.
e) Implicació efectiva de la comunitat educativa en el projecte, fins a 2 punts.
f) Interés i rellevància del projecte respecte a la tradició que observe, especialment si es tracta de la seua recuperació, fins a 4 punts.
Novena. Resolució de la convocatòria
1. El jurat de selecció una vegada realitzat el procés de selecció, en vista de la documentació presentada i de la consideració dels criteris d'avaluació, informarà de la relació dels treballs i les quanties corresponents assignades l'òrgan instructor del procediment, que elevarà la proposta definitiva per a la concessió dels premis a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
2. La relació dels treballs premiats, amb l'especificació dels noms dels autors i autores i les dotacions econòmiques que els corresponguen es publicarà en el Diari Oficial de la Comunitat Valenciana.
3. La proposta de resolució no crea cap dret a favor del beneficiari proposat enfront de l'administració, mentres no se li haja notificat la resolució de concessió.
4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener (BOE núm. 12 / 14.01.1999), el termini màxim per a resoldre sobre la present convocatòria i notificar la corresponent resolució és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la Resolució corresponent, serà desestimatori de la sol·licitud.
Deu. Obligacions dels beneficiaris
En el cas de les persones físiques la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.
Per això, les persones físiques hauran d'acreditar, amb anterioritat a dictar-se la proposta de resolució de la concessió, que es troben al corrent en el compliment de les seues obligacions tributàries i enfront de la Seguretat Social.
Hi seran també aplicables els articles 36, 37, 40.1, 52 i següents, de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Onze. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o autora, si el treball és individual, o a nom dels diferents autors o autores si es tracta d'un equip i així s'indica expressament en la sol·licitud. En este cas, la quantia del premi es distribuirà entre els autors o autores en el percentatge indicat en la dita sol·licitud, i s'haurà de facilitar les dades bancàries de tots ells.
2. Els premis estaran subjectes a retenció fiscal d'acord amb el que establix l'article 75.2 c) del Reglament de l'Impost sobre la Renda de les Persones Físiques, aprovat per Reial Decret 439/2007, de 30 de març (BOE núm. 78 / 31.03.2007).
3. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions.
Dotze. Propietat intel·lectual
Els autors o autores dels treballs premiats es comprometen a cedir gratuïtament i per escrit a la Generalitat els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra incloent-hi les traduccions) dels esmentats autors per al seu exercici en l'àmbit territorial de l'Estat espanyol, per una sola vegada en règim d'exclusivitat, i pel període d'un any, en els termes de la llicència Creative Commons 2.5 les dades de la qual poden consultar-se en la pàgina d'Internet: http://creativecommons.org/licenses/by-nc-sa/2.5/es/legalcode.es/. No obstant, la Generalitat podrà autoritzar la publicació dels dits treballs premiats per compte dels autors o autores o un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la dita Direcció General considere més adequat.
El document de cessió s'ajustarà al model que figura com a annex VII, i haurà de ser presentat en el termini de 15 dies a comptar de l'endemà de ser publicada la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de la concessió dels premis i, si és el cas, al reintegrament de l'import d'estos, amb exigència de l'interés de la demora.
La Generalitat es reserva el dret a la reproducció total o parcial dels treballs premiats, així com a guardar un exemplar per a depòsit en el CEFIRE corresponent a la zona on desenrotlla la seua activitat l'autor o autora o coordinador o coordinadora.
La reserva dels drets de publicació no implica compromís d'edició per a la Conselleria d'Educació.